Diari Oficial de la Generalitat Valenciana


Sumari del DOGV 9620, del 19-06-2023 (2023/6550)

Convocatòria de 7 de juny de 2023, de la Universitat d'Alacant, per a l'adjudicació de l'ocupació temporal mitjançant autorització administrativa de dependències gestionades per la Fundació Parc Científic d'Alacant de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9620

Data del DOGV
:   19-06-2023

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2023/6550


Data del document
:   07-06-2023

Organisme emissor
:   Universitat d'Alacant

Tipus de document
:   Anunci

Descriptors 

:   * Universitat d'Alacant
    * contracte administratiu

Convocatòria de 7 de juny de 2023, de la Universitat d'Alacant, per a l'adjudicació de l'ocupació temporal mitjançant autorització administrativa de dependències gestionades per la Fundació Parc Científic d'Alacant de la Comunitat Valenciana. [2023/6550]  
El terme 32 de l'apartat únic de la Llei 17/2022, de 5 de setembre, per la qual es modifica la Llei 14/2011, d'1 de juny, de la ciència, la tecnologia i la innovació introdueix el nou article 35 bis segons el qual s'encomana a les administracions públiques en l'àmbit de les seues respectives competències el foment, la valorització, la protecció i la transferència de coneixement a fi que els resultats de la investigació siguen transferits a la societat. Al seu torn, l'apartat tercer del mateix article reconeix el paper dels parcs científics i tecnològics com a llocs estratègics per a la transferència de resultats de l'activitat d'investigació, desenvolupament i innovació als sectors productius.  
  
La Fundació Parc Científic d'Alacant de la Comunitat Valenciana (d'ara endavant, FPCA) és una entitat constituïda per la Universitat d'Alacant, amb personalitat jurídica pròpia i plena capacitat d'obrar, amb la condició de mitjà propi i servei tècnic i que compta entre les seues finalitats i activitats la promoció i la transmissió del coneixement científic i tecnològic, com també afavorir el desenvolupament econòmic.  
La Universitat d'Alacant, amb data de 2 de gener de 2023, va aprovar un encàrrec a la FPCA que regula, entre altres aspectes, la gestió integral de la utilització dels espais, la tramitació de les sol·licituds d'utilització, la supervisió i el control dels espais. En aquest encàrrec de gestió la Universitat d'Alacant habilita el Parc Científic per a celebrar-hi en nom seu les convocatòries per a l'autorització de l'ús d'espais, tal com es desprèn de l'actuació 2:  
  
«La FPCA serà responsable de la gestió d'ús dels espais cedits per la UA destinats tant al seu funcionament com a la instal·lació d'empreses vinculades. La FPCA durà a terme la planificació i execució de totes les activitats necessàries per a la licitació i l'adjudicació dels espais disponibles, en coordinació amb la UA. Sense perjudici d'això, la titularitat dels esmentats espais continuarà corresponent a la Universitat d'Alacant. Addicionalment, la FPCA s'encarregarà de la gestió del cobrament a les empreses del cànon per l'ús dels espais».  
  
  
1. Objecte de la convocatòria  
L'objecte d'aquesta convocatòria, de caràcter obert i per una duració d'un any des de la publicació, és l'adjudicació de l'ocupació temporal mitjançant autorització administrativa dels espais descrits en l'annex I, tots de la Universitat d'Alacant, la relació de la qual estarà constantment actualitzada en l'enllaç següent: https://pca.ua.es/va/allotjament-empresarial.html  
S'obrirà una convocatòria que s'anunciarà en el Diari Oficial de la Generalitat Valenciana (d'ara endavant, DOGV), accessible a través d'un enllaç publicat en el portal d'internet de la FPCA, durant el termini d'un any prorrogable a un altre des de la publicació d'aquest anunci. Únicament s'hi podran presentar sol·licituds per a l'ocupació temporal dels espais no adjudicats.  
  
2. Entitat adjudicadora  
Organisme: Universitat d'Alacant  
Per a l'obtenció de documentació i informació addicional sobre l'objecte i característiques de la convocatòria, adreceu-vos a:  
Dependència: Fundació Parc Científic d'Alacant.  
Domicili: carretera de Sant Vicent del Raspeig, s/n.  
Localitat i codi postal: Sant Vicent del Raspeig, 03988.  
Telèfon: 125 476 598.  
Correu electrònic: krxu@cg.qc  
  
3. Règim jurídic, procediment i forma d'adjudicació  
Aquesta autorització es regirà pels preceptes de caràcter bàsic de la Llei 33/2003, del patrimoni de les administracions públiques, per la Llei 14/2003, de 10 d'abril, de patrimoni de la Generalitat Valenciana (d'ara endavant, LPGV), com també per allò que estableix aquesta convocatòria.  
La utilització del domini públic sobre el qual recau l'autorització d'ús se subjectarà a allò que estableixen les anteriors normes.  
L'atorgament de l'autorització no implica cessió de la titularitat del domini públic, que correspon a la Universitat d'Alacant.  
Quant al procediment i la forma d'adjudicació, serà per concurs públic, de conformitat amb els principis de publicitat i concurrència, d'acord amb la LPGV.  
  
4. Duració de les autoritzacions d'ocupació  
L'autorització s'atorga per un termini inicial d'un any des de l'endemà de la formalització, prorrogable per períodes de la mateixa duració, fins a un màxim de deu anys.  
D'acord amb l'article 60.2 de la LPGV, les autoritzacions d'ocupació temporal s'entendran sempre atorgades a títol de precari, i seran revocables en tot moment per causa d'interès públic, sense generar dret a indemnització. Així mateix, quedaran sense efecte si la persona autoritzada incomplira les condicions a les quals estiguera sotmesa, i, si escau, haurà d'indemnitzar l'Administració pels danys i els detriments que hagen patit els béns.  
Una vegada arribada la data de venciment sense que haguera mediat acord escrit per a la pròrroga, l'autorització quedarà extingida sense necessitat de requeriment exprés per part de la FPCA, i quedarà expressament exclosa la tàcita reconducció a què es refereixen els articles 1.566 i 1.567 del Codi Civil.  
Per a resoldre les autoritzacions d'ocupació temporal anticipadament al venciment estipulat, l'adjudicatari haurà de notificar-ho fefaentment i, almenys, amb un mes d'antelació a la FPCA. En cas d'incompliment d'aquesta notificació o del termini mínim de preavís, la FPCA podrà exigir una indemnització equivalent a la fiança dipositada.  
  
  
5. Tarifes, consums, revisió, facturació i pagament  
Les tarifes mensuals per metre quadrat i altres condicions de les autoritzacions d'ocupació temporal d'espais són les establides pel Consell Social de la Universitat d'Alacant en l'acord en què aprova l'expedient del pressupost per a cada exercici, i s'aplicaran a partir del dia 1 de gener d'aquest exercici. Aquestes tarifes i condicions aprovades per a l'exercici 2023 són les que s'indiquen en l'apartat 11.7 de tarifes especials Parc Científic de la UA dels pressupostos de la Universitat d'Alacant que estan actualitzades permanent en   
https://pca.ua.es/va/allotjament-empresarial.html  
A aquestes tarifes caldrà afegir-hi l'IVA o els tributs que siguen legalment exigibles.  
L'empresa adjudicatària haurà d'utilitzar mobiliari propi per a tots els espais que reba.  
Des del moment en què siguen adjudicats temporalment els espais i formalitzada la corresponent acceptació expressa de les condicions d'utilització de l'espai prevista en la clàusula 6 d'aquesta convocatòria, les empreses o les entitats hauran de fer front mensualment a:  
  
a) Cànon mensual corresponent a la tarifa d'ocupació de l'espai.  
  
El cànon convingut podrà ser objecte de revisions anuals segons els increments o disminucions que experimenten els preus públics d'acord amb el pressupost que aprove la Universitat d'Alacant per a cada exercici, o segons l'acord de revisió de taxes que, sobre aquest tema, adopte el Consell Social.  
b) Despeses de subministraments i serveis vinculats a l'empresa o entitat.  
Els pagaments es realitzaran mensualment amb la facturació prèvia per la Universitat d'Alacant per domiciliació en el compte que indique la persona adjudicatària en els cinc primers dies del mes corresponent. Tant per al mes d'inici com per al mes final, la tarifa que calga facturar es prorratejarà segons els dies en què hi haja ocupació en aquests mesos.  
La falta de pagament de més d'un mes per qualsevol concepte facultarà la FPCA, en qualitat d'entitat dependent de la Universitat d'Alacant encarregada de la gestió d'espais del parc, per a la resolució de l'autorització d'ocupació temporal. La possessió d'un rebut o el pagament d'una mensualitat no implica ni representa el pagament dels anteriors.  
6. Obligacions derivades de l'execució de l'autorització d'ocupació temporal  
- Pagament del cànon, com també dels impostos, taxes i altres tributs que siguen obligatoris per a l'exercici de l'activitat.  
- Mantenir en bon estat les dependències l'ús i l'ocupació de les quals es concedeix i, una vegada acabada l'ocupació, deixar-les lliures i en estat de neteja i adequada conservació.  
- Contractar una pòlissa d'assegurances amb la finalitat d'assegurar els danys de tota mena que es puguen produir en els béns objecte d'autorització, com també a tercers, durant la vigència d'aquesta. És a dir, una assegurança de danys materials i una altra de responsabilitat civil.  
- Ocupar i fer ús efectiu i exclusiu de les dependències adjudicades, sense possibilitat de cedir-les o transmetre-les a tercers ni totalment ni parcialment.  
- Destinar les dependències exclusivament a activitats relacionades amb les pròpies de la FPCA i al desenvolupament de l'objecte social. Aquestes activitats seran detallades per l'empresa o entitat sol·licitant en el formulari que es presente per a concórrer a la convocatòria.  
- Obtenir pel seu compte totes les autoritzacions administratives i llicències que foren necessàries per a la realització de l'activitat, com també satisfer els tributs que puguen correspondre-li.  
- Complir les obligacions de tot ordre que li siguen imposades per la legislació vigent.  
- L'adjudicatari es compromet a mantenir una relació actualitzada de les persones amb dret a accés continuat als locals adjudicats, i a fer arribar a l'entitat gestora de la FPCA aquesta relació amb la finalitat de sol·licitar i mantenir les corresponents targetes d'accés.  
- La persona adjudicatària assumeix la responsabilitat derivada de l'ocupació, i concretament es responsabilitza de complir la normativa relativa al medi ambient i prevenció de riscos laborals adoptada per la Universitat d'Alacant.  
- Deixar lliure els espais públics objecte de l'autorització una vegada extingida o revocada, i reconèixer expressament a la Universitat d'Alacant la potestat d'acordar i executar per si mateix el desnonament i el llançament administratiu.  
Com a garantia del compliment de les seues obligacions, les persones autoritzades hauran de constituir, lliurar i mantenir en vigor durant el període de vigència de l'autorització i per un import equivalent al cànon corresponent a tres mensualitats l'aval bancari de pagament a primer requeriment o depòsit en efectiu en favor de la Universitat d'Alacant.  
  
7. Obres i instal·lacions  
D'acord amb l'article 60.1 de la LPCV, amb l'autorització prèvia de la Universitat d'Alacant, podran realitzar-se obres d'adequació de l'immoble necessàries per al bon ús de l'espai autoritzat. Queda prohibida la realització d'obres de qualsevol tipus sense tenir l'autorització expressa de la Universitat d'Alacant.  
  
8. Facultats que es reserva l'òrgan convocant  
La Universitat d'Alacant es reservarà la facultat d'inspeccionar en qualsevol moment els béns objecte d'autorització administrativa per a comprovar que són usats d'acord amb els termes establits en l'atorgament.  
  
9. Requisits per a participar en la convocatòria  
Podran concórrer per si mateixes o per mitjà de representants degudament autoritzats les entitats que complisquen els requisits següents:  
- Estar vinculada al Parc Científic en el moment de la resolució d'aquesta convocatòria o bé haver formalitzat la sol·licitud de vinculació. En aquest últim cas, s'haurà d'haver formalitzat el corresponent contracte de vinculació amb caràcter previ a l'ocupació de l'espai.  
  
- Realitzar una activitat empresarial innovadora, acreditada per mitjà del desenvolupament d'una activitat d'I+D o innovació que puga considerar-se tecnològicament avançada i la inversió d'una part del seu pressupost significativa a activitats de R+D+i.  
- Estar al corrent de totes les obligacions amb la Universitat d'Alacant i amb la FPCA.  
- Estar al corrent en les obligacions fiscals i de Seguretat Social.  
  
- Disposar de sinergies amb l'activitat científica i d'investigació universitària: disposar en plantilla doctors, altres titulats universitaris o personal tècnic qualificat; participació en projectes en col·laboració amb la Universitat d'Alacant, centres d'investigació o tecnològics, o ser una empresa participada per la FPCA.  
  
10. Presentació de sol·licituds  
La duració d'aquesta convocatòria, de caràcter obert, serà d'un any comptador des de la publicació en el DOGV. S'actualitzarà permanentment la informació dels espais disponibles durant aquest període en el portal de la FPCA en   
https://pca.ua.es/va/allotjament-empresarial.html  
La documentació que han de presentar les empreses o entitats consistirà en:  
1) Imprès de sol·licitud d'acord amb el model inclòs com a annex II d'aquesta convocatòria, disponible en format electrònic en https://pca.ua.es/va/allotjament-empresarial.html, signat pel/per la representant legal de l'entitat.  
2) Certificat d'estar al corrent de les obligacions tributàries amb l'Agència Estatal d'Administració Tributària.  
3) Certificat d'estar al corrent de les obligacions amb la Seguretat Social.  
4) Declaració jurada de la persona sol·licitant en què s'indique el compliment de les restants obligacions especificades en el punt 9 de la convocatòria.  
5) Compromís per escrit, per part de la persona sol·licitant, de fer un ús efectiu de l'espai, com també de la predisposició a col·laborar en l'àmbit de la UA i de la FPCA en activitats de formació de personal, d'investigació científica i desenvolupament tecnològic.  
Les empreses o entitats interessades hauran de dirigir tota la documentació descrita en el paràgraf anterior: i) bé en format digital a través del formulari habilitat en https://pca.ua.es/va/allotjament-empresarial.html o ii) bé en format paper, a través del Registre de la Fundació Parc Científic d'Alacant.  
  
11. Criteris de denegació de sol·licituds  
Seran motiu d'exclusió del procediment de selecció les sol·licituds que provinguen d'empreses o entitats que tinguen qualsevol tipus de deute pendent amb la Universitat d'Alacant, que no es troben al corrent del pagament de les obligacions fiscals, laborals o de Seguretat Social, o bé que es troben en situació de concurs de creditors. A més, seran denegades les sol·licituds els sol·licitants de les quals desenvolupen activitats il·lícites, o que siguen contràries als principis de la Universitat d'Alacant i la FPCA.  
  
12. Criteris de valoració de sol·licituds  
S'atorgaran a les propostes rebudes una puntuació en funció dels criteris següents:  
- Contractació de projectes d'I+D amb la Universitat d'Alacant (fins a 10 punts)  
L'empresa o entitat amb més nombre de projectes d'I+D i més quantia rebrà la màxima puntuació, i a la resta se li assignarà la puntuació proporcionalment.  
- Activitat demostrada en I+D en l'últim exercici tancat (fins a 10 punts).  
Aquest extrem podrà acreditar-se, entre altres maneres, de la següent:  
• Inversió en I+D que l'empresa tinga activada en l'últim exercici tancat.  
• Mitjançant l'acreditació d'haver obtingut algun segell o certificació de la innovació (per exemple, segell PIME Innovadora).  
• Llicències.  
• Qualsevol altre extrem que puga acreditar aquest ítem.  
L'empresa o entitat sol·licitant amb més inversió en I+D rebrà la màxima puntuació, i a la resta se li assignarà la puntuació proporcionalment.  
- Nombre de doctors/es que formen part de la plantilla (fins a 15 punts).  
Per cada doctor/a en plantilla s'assignaran 5 punts, fins a un màxim de 15.  
- Fons captats per l'empresa o entitat en convocatòries tant públiques com privades amb caràcter competitiu en l'últim exercici tancat (fins a 10 punts).  
L'empresa o entitat sol·licitant amb més recursos captats rebrà la màxima puntuació, i a la resta se li assignarà la puntuació proporcionalment.  
- Nombre d'estudiants i graduats/des de la Universitat d'Alacant amb pràctiques o contractats (fins a 15 punts).  
Per cada estudiant i graduat/da en pràctiques s'assignarà 1 punt, i per cada graduat/da contractat, 2,5 punts.  
- Període de vinculació de l'empresa o entitat al Parc Científic d'Alacant (fins a 10 punts).  
A raó de 0,4 punts per mes complet de vinculació a la FPCA fins a un màxim de 10 punts.  
- Ser EBT de la Universitat d'Alacant (10 punts).  
- Ser empresa participant en algun programa d'acceleració de la UA o de la FPCA (10 punts).  
- Adequació als interessos generals i estratègics de la FPCA (10 punts).  
  
13. Avaluació i resolució  
Les sol·licituds rebudes seran objecte d'una avaluació per part d'una comissió integrada pels membres següents:  
- El/la gerent de la FPCA.  
- Un/a tècnic/a de l'Àrea Juridicoeconòmica de la FPCA.  
- Un/a tècnic/a de l'Àrea de Desenvolupament de Negoci i Cooperació Universitat-Empresa de la FPCA.  
- Un/a tècnic/a de l'Àrea de Comunicació de la FPCA.  
La comissió es reunirà mensualment per a elaborar una llista provisional amb les sol·licituds admeses segons el punt 9 de la convocatòria i les excloses segons el punt 11. Les sol·licituds admeses s'ordenaran d'acord amb els criteris establits en el punt 12 de la convocatòria. Les sol·licituds excloses es relacionaran al final de la llista i s'hi indicarà la causa d'aquesta denegació. En el cas que no s'hagen rebut sol·licituds, no serà necessària la reunió de la comissió avaluadora.  
  
S'elevarà la proposta amb la valoració de les sol·licituds admeses i excloses al comitè executiu de la FPCA que està format per: el/la secretari/a general de la UA; el/la vicerector/a de la Universitat d'Alacant amb competències en transferència i innovació i a el/la gerent de la Universitat d'Alacant. Els integrants del comitè executiu de la FPCA disposaran d'un termini de tres dies hàbils per a validar la proposta i emetre la resolució d'adjudicació provisional. Contra aquesta adjudicació provisional, els interessats podran formular reclamació davant la comissió en el termini de cinc dies hàbils.  
Una vegada resoltes les reclamacions, la comissió remetrà proposta d'adjudicació definitiva al comitè executiu de la FPCA amb les puntuacions revisades si fora el cas de cada sol·licitant. D'acord amb això, la Universitat d'Alacant dictarà resolució i acordarà l'adjudicació dels espais a les empreses o entitats amb més puntuació d'acord amb els espais sol·licitats.  
La comissió estarà facultada per a sol·licitar que s'acredite fefaentment i es puga requerir la presentació de la documentació original del ja presentat o indicat en la sol·licitud.  
Totes les resolucions de les referides en aquest article es faran públiques mitjançant la inserció en la pàgina web de la FPCA en   
https://pca.ua.es/va/allotjament-empresarial.html  
  
14. Procediment d'assignació d'espais  
Una vegada valorades les sol·licituds, es generarà una llista per ordre de puntuació. Per a l'assignació dels espais, es procedirà de la manera següent:  
- L'espai disponible s'assignarà seguint la llista en ordre descendent. Si una empresa rebutja l'espai assignat, aquesta es manté en la llista d'espera i en la seua posició.  
- Es tindran en compte las necessitats demandades per cadascun dels sol·licitants.  
- Amb l'objectiu de promoure la igualtat d'accés a les empreses que concórreguen a la convocatòria, cap empresa podrà ocupar més del 5 % dels espais gestionats per la FPCA, llevat que, per criteris estratègics de la FPCA i de manera excepcional, s'autoritze l'ocupació d'un major percentatge.  
- En el supòsit d'igualtat de puntuació, tindrà preferència aquella empresa o entitat que no ocupe cap espai en el moment de la publicació de la convocatòria.  
- En el cas d'igualtat de puntuació de dues o més empreses o entitats que ja estiguen ocupant les dues un espai o més, tindrà preferència aquella que menys espais ocupe. En cas d'igualtat en l'ocupació d'espais, s'atendrà la motivació de la necessitat dels espais que l'empresa o entitat haja descrit en el formulari de sol·licitud.  
  
- A discreció de les empreses de la llista d'espera o del PCA, es podrà proposar o sol·licitar modificar l'assignació de l'espai. En aquest cas, el PCA podrà proposar, amb la negociació prèvia amb les empreses proposades de canvis segons l'estudi de necessitats i espais disponibles.  
  
- El barem i, per tant, la llista d'adjudicació i d'espera seran objecte d'actualització cada vegada que es reben sol·licituds de noves empreses o entitats, o s'actualitzen les necessitats d'empreses o entitats que ja estiguen ocupant algun espai.  
Les empreses que, malgrat complir els requisits d'admissió, no puguen ser adjudicatàries d'un espai dels previstos en aquesta convocatòria a causa de la falta de disponibilitat, seran incloses en una llista d'espera d'acord amb la valoració de la comissió per a ser avisades en cas que hi haja vacants o renúncies.  
Si després del procés d'adjudicació de l'ocupació temporal quedaren espais disponibles, es procedirà a adjudicar aquests en l'ordre de la llista d'espera.  
  
15. Ocupació temporal d'espais  
Les empreses o entitats que resulten adjudicatàries en aquesta convocatòria d'un espai dels oferits hauran de formalitzar l'acceptació expressa de les condicions d'utilització de l'espai en el termini de quinze dies naturals i ocupar aquest espai en un termini màxim de trenta dies naturals comptador a partir de la publicació de la resolució.  
  
En cas d'incompliment, s'entendrà que l'empresa o entitat adjudicatària renuncia a l'adjudicació i, per tant, l'espai serà adjudicat a la següent empresa o entitat amb millor puntuació en l'avaluació realitzada per la comissió, a la qual seran aplicables les mateixes condicions.  
  
  
16. Cessió, subarrendament o traspàs dels espais  
Els espais no poden ser objecte, al seu torn, de subarrendament a tercers ni de traspàs o cessió, total o parcial, gratuïta o onerosa, de qualsevol classe. A aquests efectes, s'entendrà per traspàs dels espais cedits qualsevol supòsit de modificació de la personalitat jurídica de la persona adjudicatària, de la major part del seu capital social o la cessió del seu poder decisori.  
  
17. Causes d'extinció de l'autorització  
L'autorització podrà ser resolta per alguna de les causes següents:  
  
- Mutu acord de les parts.  
- Falta de pagament del cànon estipulat o qualsevol altre incompliment greu de les obligacions del titular de l'autorització declarat per l'òrgan que la va atorgar.  
- Falta de pagament per serveis prestats per la Universitat d'Alacant a l'empresa o entitat.  
- Venciment del termini estipulat.  
- Incompliment sobrevingut dels requisits d'accés establits en el punt 9 d'aquesta convocatòria.  
- Caducitat. Ha de referir-se a les causes que a continuació s'enumeren i es tramitarà mitjançant expedient contradictori, sense que el titular tinga dret a cap indemnització:  
• Falta d'utilització durant un període superior a un mes.  
• La modificació de la destinació o finalitat de l'autorització sense que la Universitat d'Alacant haja donat el consentiment exprés prèviament o el desenvolupament d'activitats diferents de les autoritzades.  
• La cessió d'ús total o parcial a tercers de l'autorització sense comptar amb l'autorització expressa i per escrit de la Universitat d'Alacant.  
  
Una vegada finalitzada l'autorització per qualsevol causa, la persona adjudicatària farà el desallotjament del local i el lliurament lliure, buit i expedit a la lliure disposició de la FPCA en el mateix estat en què el rep, i seran a compte i càrrec de la persona adjudicatària totes les reparacions que alga realitzar per a acomodar els espais cedits a l'estat originari en què el va rebre, com també pels danys causats per eixa persona o per tercers que en depenguen en les zones comunes.  
Si una vegada retornats els espais hi quedaren béns mobles de la persona adjudicatària, s'entendrà que aquesta renuncia a la propietat i possessió a favor de la FPCA, i quedarà la persona adjudicatària, a més, subjecta a l'obligació de reembossar a aquella les despeses que aquesta haguera de suportar per a deixar l'espai en l'estat originari.  
La garantia definitiva serà retornada una vegada extingida o revocada l'autorització d'ocupació temporal i comprovat el bon estat de conservació de la part de l'edifici ocupada i les instal·lacions afectades, i per l'import total o parcial segons, en aquest últim cas, s'hauria executat part de l'ocupació a conseqüència de l'impagament, incompliment o responsabilitat en la producció de danys o a les despeses de restitució de l'espai cedit.  
  
18. Confidencialitat  
La FPCA i la comissió es comprometen a no difondre, sota cap aspecte, les informacions a les quals hagen pogut tenir accés en el desenvolupament d'aquesta convocatòria, sempre que eixes informacions no siguen de domini públic.  
  
19. Notificacions  
Les parts assenyalen com a domicilis a l'efecte de l'autorització, per a la FPCA, el seu domicili corporatiu, i per a la persona adjudicatària, el que s'assenyale en el document de formalització.  
Totes les notificacions, comunicacions o requeriments que les parts hagen de realitzar-se es faran en els domicilis que es consignen. Si alguna de les parts modificara algun dels domicilis designats durant la vigència de l'autorització, o si estiguera pendent el compliment d'obligacions que en provenen, s'obliga a notificar-ho immediatament a l'altra part.  
  
20. Recursos  
Contra aquesta convocatòria i les bases, que són definitives en via administrativa, com també contra la resolució de la Universitat d'Alacant per la qual es resol i s'acorda l'adjudicació dels espais a les empreses o entitats seleccionades podran les persones interessades interposar recurs contenciós administratiu en el termini de dos mesos comptador a partir de l'endemà de la seua publicació en la pàgina web  
 https://pca.ua.es/va/allotjament-empresarial.html  
  
Alacant, 7 de juny de 2023. La rectora: Amparo Navarro Faure.  
   
  
  
ANNEX I   
Detall dels espais  
  
Els espais disponibles i les seues característiques principals s'actualitzen permanentment en el portal del Parc Científic en   
https://pca.ua.es/va/allotjament-empresarial.html  
  
Edifici naus de suport  
  
Espai Codi SIGUA Superfície (m²) Preu (€/m²)  
Sala 3 (130,08 m²) + oficina 3 (19,26 m²) + sala 3 Polivalent (19,38 m²) 0205PB005-0205PB008-  
0205PB009 168,72 m² 6,0 €  
Sala 2 B (132,72 m²) + oficina 2 B (24,66 m²) 2878PM687-9392PP932 103,38 m² 6,0 €  
  
  
  
  
  
  
Edifici centre de creació d'empreses  
  
Espai Codi SIGUA Superfície (m²) Preu (€/m²)  
Mòdul oficina primera planta  
(6 mòduls) Oficina 1.1 0210P1016 52 m² 14,0 €\*  
 Oficina 1.2 52 m² 14,0 €\*  
 Oficina 1.3 52 m² 14,0 €\*  
 Oficina 1.4 52 m² 14,0 €\*  
 Oficina 1.5 52 m² 14,0 €\*  
 Oficina 1.6 52 m² 14,0 €\*  
Mòdul oficina primera planta  
(6 mòduls) Oficina 1.7 0210P1004 52 m² 14,0 €\*  
 Oficina 1.8 52 m² 14,0 €\*  
 Oficina 1.9 52 m² 14,0 €\*  
 Oficina 1.10 52 m² 14,0 €\*  
 Oficina 1.11 52 m² 14,0 €\*  
 Oficina 1.12 52 m² 14,0 €\*  
Oficina segona planta Oficina 2.1 amb office 0210P2028 88 m² 18,0 €  
 Oficina 2.2 88 m² 14,0 €  
Oficina amb terrassa segona planta Oficina 2.3 amb office 0210P2030 186 m² 20,0 €  
 Oficina 2.4 186 m² 20,0 €  
Laboratoris segona planta  
(6 mòduls) Oficina 2.1 0210P2017 52 m² 14,0 €\*  
 Oficina 2.2 52 m² 14,0 €\*  
 Oficina 2.3 52 m² 14,0 €\*  
 Oficina 2.4 52 m² 14,0 €\*  
 Oficina 2.5 52 m² 14,0 €\*  
 Oficina 2.6 52 m² 14,0 €\*  
Oficina tercera planta Oficina 3.1 sense office 0210P3025 85 m² 14,0 €  
 Oficina 3.2 amb office 85 m² 18,0 €  
Oficina tercera planta Oficina 3.3 amb office 0210P3031 156 m² 18,0 €  
Laboratoris tercera planta  
(6 mòduls) Laboratori 3.1 0210P3018 52 m² 18,0 €  
 Laboratori 3.2 52 m² 18,0 €  
 Laboratori 3.3 52 m² 18,0 €  
 Laboratori 3.4 52 m² 18,0 €  
 Laboratori 3.5 52 m² 18,0 €  
 Laboratori 3.6 52 m² 18,0 €  
  
  
\* En el cas que s'haja d'adequar l'espai per a l'ús com a laboratori, el preu serà de 18 €/m².  
  
  
  
ANNEX II  
Formulari de sol·licitud  
  
A l'atenció del comitè executiu de la Fundació Parc Científic d'Alacant  
  
Dades de l'entitat sol·licitant  
Nom de l'entitat:   
CIF:   
Representant legal:   
Càrrec:   
Telèfon:   
Correu electrònic:   
Adreça postal completa:  
   
  
  
  
Codi SIGUA Edifici Denominació espai  
   
   
   
   
  
  
  
Signatura del/de la representant legal i segell de l'entitat:  
  
  
  
1. Presentació de l'entitat  
(Descripció de l'entitat sol·licitant; nom, objecte social, nombre d'empleats...)  
  
  
  
  
  
  
  
  
  
  
  
  
  
  
  
  
2. Activitat que es desenvoluparà en el PCA  
(Descripció d'activitats que preveu desenvolupar en el PCA; descripció, si escau, de l'equipament que cal instal·lar-hi)  
  
  
  
  
  
  
  
  
  
  
  
  
  
  
  
3. Informació per a valorar la sol·licitud  
  
3.1. Contractació de projectes d'I+D amb la Universitat d'Alacant (fins a 10 punts)  
Incloga el nombre de contractes i l'import total de l'últim exercici tancat (2022) i l'exercici en curs (2023)  
  
  
3.2. Inversió en I+D  
Incloga la inversió en I+D que l'empresa tinga activada en l'últim exercici tancat i compare-la amb la facturació; faça referència a acreditacions o certificacions d'innovació (per exemple, segell PIME Innovadora), llicències de patent, etc.  
  
  
3.3. Nombre de doctors/es que formen part de la plantilla en l'actualitat  
  
  
3.4. Quantia dels fons captats per l'empresa o entitat en convocatòries tant públiques com privades amb caràcter competitiu  
Incloga les dades de l'últim exercici tancat. Per als projectes pluriennals, periodifique l'import  
  
  
3.5. Talent  
3.5a) Nombre d'estudiants i graduats/des de la Universitat d'Alacant amb pràctiques en l'empresa o entitat  
3.5b) Nombre de graduats/des de la Universitat d'Alacant contractats en l'actualitat  
  
3.6. Data de vinculació de l'empresa al Parc Científic d'Alacant   
  
  
3.7. És l'empresa una empresa de base tecnològica (EBT) de la Universitat d'Alacant-  
  
  
3.8. Ha participat l'empresa en programes d'emprenedoria o acceleració de la Universitat d'Alacant o de la Fundació Parc Científic d'Alacant (FPCA)-  
  
Indique el programa i la data de realització  
  
  
3.9. Proposta concreta d'activitats futures que requerisquen la col·laboració amb el Parc Científic d'Alacant i les empreses del seu ecosistema  
  
  
  
  
  
  
  
4. Altres consideracions  
Altres consideracions de rellevància per a l'avaluació de la sol·licitud